নোটবাতিলের পরে কেটে গিয়েছে প্রায় দেড় মাস। তবুও যেন সমস্যার সমাধান হয়নি পুরোপুরি। জাল নোট, টাকার লেনদেন— পুরনো নোটের কারণে ইতিউতি ধরা পড়েছে, জেরার মুখে পড়েছেন অনেকেই। 
এমন অবস্থায় একমাত্র ‘ভগবান’-এর ঘরেই জ্বলে রয়েছে নিশ্চিন্তের আলো। তাই সেখানেই জমা পড়েছে প্রায় ৯.৮৪ কোটি টাকা। সিরডি সাইবাবার মন্দির কর্তৃপক্ষ থেকে জানানো হয়েছে, ২৫ ডিসেম্বর ২০১৫ থেকে নতুন বছরের ২ তারিখ পর্যন্ত, এই সংখ্যাই জমা পড়েছে মন্দিরে। মন্দির কর্তৃপক্ষ থেকেই তার ক্ষতিয়ান দেওয়া হয়েছে, যেমন মোট ৯.৮৪ কোটি টাকার মধ্যে—
• ৫.৩৫ কোটি টাকা জমা পড়েছে ডোনেশন বক্সে
• ১.৪৯ কোটি টাকা জমা পড়েছে ডেবিট কার্ডের মাধ্যমে
• ২.৩১ লাখ টাকা মানি অর্ডারের মাধ্যমে
• ১.২৩ কোটি টাকা ‘দর্শন’এর জন্য ভিআইপি পাসের মাধ্যমে
এ ছাড়াও, সোনা-রূপোর গয়না ও অন্যান্য সামগ্রীও দান করেছেন অনেক ভক্ত। যার মধ্যে উল্লেখযোগ্য ১ কিলোগ্রামেরও বেশি ওজনের একটি সোনার থালা ও একটি সোনার মাদুর।